stanford-oval/wikipedia huggingface dataset:
סיירת החוף
פעילויות הארגון

סיירת החוף פועלת ללוות ולסייע לגופי האכיפה והשימור במרחב הימי ובתחומים שלדבריה רחוקים מעיניי הציבור ואינם מקבלים מענה על ידי המדינה.
פעילות הארגון כוללת:
מענה מידי וסיוע ליונקים ימיים וצבי ים פצועים או פגועים
הסרת מפגעים, פסולת ימית ורשתות דיג נטושות (רשתות רפאים)
תיעוד, דיווח וטיפול בזיהום ימי בישראל (בהתאם לחוק למניעת זיהום הים מהשלכת פסולת)
מעקב, תיעוד ושיתוף פעולה (ביחד עם היחידה הימית ברשות הטבע והגנים) אחר דיג מסחרי לא חוקי (המנוגד לפקודת הדיג), עבריינות דיג ספינות המכמורת ההרסניות, דיג בשמורות טבע ימיות ופגיעה וסחר בערכי טבע מוגנים
הסברה בתחום שימור הסביבה הימית
סיוע וליווי קבוצות מחקר ימי
חינוך הגיל הרך לשימור סביבה ימית
מיזמים וקמפיינים

פרק זה טעון עריכה. אנא תרמו לוויקיפדיה . ייתכן שתמצאו פירוט בדף השיחה. הסיבה היא: וק:יחצ.
קמפיין “Ghost Nets” (רשתות רפאים), העוסק בביצוע ניטור, טיפול והסרת רשתות דיג נטושות מעומק הים, שמהוות מלכודת מוות לחי הימי, באמצעות יחידת הצוללים של העמותה. הקמפיין המתמשך מביא להסרת האיום מתאי שטח ימיים המהווים בתי גידול לבעלי חיים ימיים ותורם להגברת המודעות לנושא ולדיווחים על מפגעים דומים ע״י הציבור, שמצריכים טיפול ומענה מידי, ולשימור החי בים התיכון
מאבק כנגד הרחבת הסכם קצא"א.
קמפיין ״Trawler Embargo" (טרולר אמברגו), פעילות סיור ימי, מעקב אחר ספינות דיג המכמורת ותיעוד עבירות דיג לא חוקי בעומק הים.
פעילות סיור ימי למען שמירה על שמורות טבע ימיות בישראל בתא השטח הדרומי של ישראל.
פעילות להסרת מפגעים ימיים, זיהום מים וצמיגי גומי מזהמים מקרקעית מפרץ אילת
קידום לשינוי פקודת הדיג וביטול היתרים לדיג באמצעות מלכודות דגים במפרץ אילת.
"ילדים בשביל הים", תוכנית פיילוט לחינוך הגיל הרך, על חשיבות השמירה על הסביבה הימית, שמשלבת הפלגה ושיט חוויתי על סיפון סירת הסיור Columbia של ארגון סיירת החוף.
רשת דיג נטושה שהוסרה ממעמקי הים
ארגון סיירת החוף נפגש עם מתנדבי סי שפרד (Sea Sheperd - ארגון בינלאומי שמפעיל צי ספינות ברחבי העולם ומטרתו להגן על חיי הבר במים) ועולה לסיפון הספינה בוב בארקר בזמן ביקורה בחופי ישראל - אשקלון 2022
הערות שוליים

↑  דוח שנתי של סיירת החוף לשנת 2022
↑  שני אשכנזי, ‏ההסכם בין קצא"א והאמירויות חסוי, ובארגוני הסביבה חוששים מאסון, באתר גלובס, 2 במרץ 2021
↑  טוני ליס, "אין מקום לדיג מהסוג הזה במפרץ אילת", ידיעות אילת, 28 בדצמבר 2018, עמוד 24
↑  מטרות ארגון סיירת החוף, באתר הארגון
1 2  Valérie Bitton, ‏Coast Patrol, ‏Hayom-No.78 - GIL Magazin Le Monde Juif‏, Switzerland, 2020
1 2   איתן לשם, "זה כמו מעגל החיים רק הפוך – מעגל של מוות בים": הצוללנים שמצילים את הים מהאדם, באתר הארץ, 20 ביולי 2022
↑  Sue Surkes, ‏‏Coast Patrol, an Eilat NGO, joins forces with local diving club in annual cleanup operation that takes months to prepare, Times of Israel, ‏7 December 2021
↑  צולל הציל עטלף ים שנתפס בקרס דייגים, יום יום אילת, 5 ביוני 2019
↑  עטלף ים-טחן נקד ניצל לאחר ששוחרר מחוט דייגים שתפס אותו, חמ"ל, 25 במאי 2019
↑  עזרה לצב ים שנלכד - Volunteers in Israel help clean up massive oil spill, ‏ Germany DW NEWS
↑  נעה פישר, צפו: חולצו צבי ים שנלכדו ברשת של ספינת מכמורת, באתר ynet, 30 במאי 2023
↑  נעה פישר, צפו: צוללנים מפנים טון של פסולת במפרץ אילת, באתר ynet, 14 ביולי 2020
1 2  נעה פישר, מבצע ימי: צוללנים אספו פסולת במפרץ אילת, באתר ynet, 12 באוגוסט 2020
↑   The Coast Patrol ORG | ZOOM IN | With Jeff Smith | i24NEWS, סרטון בערוץ "סיירת החוף The Coast Patrol", באתר יוטיוב (אורך: 04:38)
↑  כריש בסכנת הכחדה חולץ היום מרשת דיג בזכות ערנות של דייגי חכות בחוף באזור אשדוד. צפו בתיעוד וידאו מיוחד, כאן אשדוד, 17 במרץ 2022
↑   סיירת החוף | The Coast Patrol | מבצע ניקיון קרקעית מי מפרץ אילת 4.0, סרטון בערוץ "סיירת החוף The Coast Patrol", באתר יוטיוב (אורך: 03:47)
1 2  יובל בגנו, ‏הדור הבא נרתם לשימור הסביבה הימית: "הפיראטים הקטנים" והקרב על זיהום הים, באתר מעריב אונליין, 14 ביוני 2022
↑  Sue Surkes, ‏‏The Coast Patrol, a marine preservation organization run entirely by volunteers, completes maiden voyage for new program aimed at educating youngsters on protecting the sea, Times of Israel, ‏13 June 2022
1 2  מכסחי הרשתות, מגזין הצוללים הישראלי - iDive‏, גיליון 131, 20 אוגוסט, 2022
↑  סיירת החוף נגד 'רשתות הרפאים': "טיפול בהן מסיר את האיום באופן מיידי ועוצר את מעגל המוות", חדשות מבזק Live, ‏24 במרץ 2023
↑  רותם נועם, מפרץ ללא גבולות, יום-יום אילת, 28/4/2023
↑  רותם נועה, קהילות הצוללים והספורט הימי נגד הסכם קצא"א, חדשות אילת
↑  בן בירון, ‏מים עכורים: 6 דברים שחשוב לדעת על האסון האקולוגי שהתרחש בחופי ישראל, באתר ‏מאקו‏, 9 במרץ 2021
↑  Sue Surkes, ‏‏Fearing for corals, protesters denounce plans to turn Eilat into oil and gas hub, Times of Israel, ‏11 February 2021
↑  נעה פישר, עמותת "סיירת החוףֿ" ופקחי רשות הטבע והגנים פינו פסולת ימית ורשתות רפאים, שנסחפו אל הים באילת בשל הסערה שאירעה בחודש מרץ, באתר ynet, 14 ביולי 2020
↑  יוסף סגל ועמית ליבר, מציפים את הבעיה, אקולוגיה וסביבה - כתב עת למדע ולמדיניות הסביבה, 19 ביוני 2022
↑  רותם נועם, 9 טון צמיגים הוצאו ממפרץ אילת, יום-יום, 16/6/2023
↑  טל שולמן, ניקוי עמוק - כך ניקתה הקיץ סיירת החוף את מעמקי מפרץ אילת נשיונל ג'יאוגרפיק ילדים, ספטמבר 2020, עמודים 26 - 29
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "סיירת החוף".
אלטר אגו

אילוסטרציה: אדם משחק בקלפים מול האלטר אגו שלו
אלטר אגו (מלטינית: "האני האחר") הוא מושג המתייחס לדמות אחרת הקיימת לאותו אדם. למושג זה שימושים שונים בתחום הפסיכולוגיה, הספרות ועוד.
בפסיכולוגיה

בפסיכולוגיה המושג מתאר דמות בעלת הקבלה נגדית לאישיות הפרט. כלומר, דמות משנית הקיימת בתוך אדם, שאינה מודעת לפעילותה של הדמות הראשית. המונח נטבע לראשונה בתחילת המאה ה-19, כשהפרעת זהות דיסוציאטיבית (המוכרת גם כ"פיצול אישיות") תוארה לראשונה על ידי פסיכיאטרים. בדרך כלל אצל הלוקה בהפרעה נדירה זו קיימת אישיות ראשית, פסיבית ומדוכאת לרוב, שהיא האישיות האמיתית של האדם; לצדו מתקיים האלטר אגו, אישיות אחת או יותר, בעלת אופי נבדל, השונה בגילה ובזיכרונותיה ולעיתים גם במגדר. לעיתים יש שוני ניכר בביצועים האומנותיים או הפיזיולוגיים של הסובל מההפרעה, התלוי בטיבה של הזהות השלטת בעת הפעולה. הזהויות השונות עשויות להיות נבדלות גם בטון הדיבור, ביציבה, בהליכה ובמחוות שונות. ישנם מקרים בהם אף חלים הבדלים פיזיולוגיים, למשל, בלחץ דם ובפעילות מוחית. לעיתים ישנה מודעות חלקית לקיום הזהויות האחרות, או שישנה זהות דומיננטית אחת שזוכרת ויודעת את המתרחש בכל מצבי הזהות האחרים. הסובלים מההפרעה פונים לכל אישיות בשם פרטי אחר מהשם המקורי של האדם. הזהויות השונות יכולות לחוות זו את זו בצורה ידידותית או עוינת.
בתרבות

משמעות מובחנת של המונח "אלטר אגו" נמצאת בניתוחים ספרותיים, בהם מתוארות דמויות, במקומות שונים, בעלות זהות פסיכולוגית דומה, או לחלופין, דמות פיקטיבית המייצגת את המחבר באמצעות התנהגות ומחשבות. באותו אופן 'אלטר-אגו' מיושם על ידי שחקנים הלוקחים על עצמם הצגת דמות זו או אחרת במדיות השונות.
בנוסף, המונח מתייחס להתנהגות שונה שמציג אדם בסיטואציות שונות, כגון: אווטאר, דופלגנגר (בגרמנית: Doppelgänger), מתחזה (impersonator) וכן ב"פיצול אישיות".
דוגמה ידועה לאלטר אגו מופיעה בקרב הדמויות המובילות במותחן "המקרה המוזר של ד"ר ג'קיל ומר הייד", שנכתב על ידי רוברט לואיס סטיבנסון; דמויות אלו מייצגות את המלחמה המתמדת בין הטוב והמרושע באישיות אחת. אדוארד הייד מייצג את האני האחר, השוכן באותו גוף של רופא נורמטיבי; אלטר אגו זה מייצג פסיכופת בלתי ניתן לשליטה על ידי מוסכמות חברתיות. מאז כתיבת המותחן, הפכו השמות ג'קיל והייד לשם נרדף לפיצול אישיות או האני האחר המסוגל להשתלט על הדמות הראשית.
דוגמאות נוספות בשימוש באלטר אגו ניתן למצוא בספרות ובקומיקסים העוסקים בגיבורי על, כגון: סופרמן, ספיידרמן, באטמן, קפטן אמריקה, קפטן בריטניה ועוד - הדמויות המרכזיות הן אנשים נורמטיביים המתנהלים באופן שגרתי ביומיום, אך במצבים בהם קיימת מצוקה בסביבתם הם מגלמים דמות אלטר אגו הלבושה ומתנהגת באופן שונה ויוצאים לסייע.
יש אמנים המשתמשים ברעיון של אלטר אגו בהופעותיהם ובתדמית שהם יוצרים לעצמם, בהם החיפושיות עם סרג'נט פפר, אמינם עם "סלים שיידי", מדונה עם "דיטה", דייוויד בואי עם זיגי סטארדאסט, להקת קיס (Kiss), קנדריק למאר עם "קונג-פו קני", ביונסה עם "סאשה פירס", ליידי גאגא עם "ג'ו קלדרון", מריה קארי עם "ביאנקה", ניקי מינאז' עם 15 אלטר אגואים, Clique Girlz עם השיר Alter Ego, ו-Tame Impala עם השיר Alter Ego. בסרט "גאליס המסע לאסטרה" מופיעה הדמות הרמס, דמות אלטר אגו של יונתן מאסטרה. בנוסף, הקומיקאי הישראלי המצליח עידן מור מופיע בדמות האלטר אגו שלו גדי וילצ'רסקי.
ראו גם

עצמי אמיתי ועצמי כוזב
הפרעת זהות דיסוציאטיבית
סועאד נסר-מח'ול

| --- | --- |
 מקום לימודים:  הטכניון
 תחום יצירה:  ציור, פיסול
 
סועאד נסר-מח'ול (בערבית: سعاد نصر- مخول) היא אמנית ומתכננת ערים ישראלית ממוצא פלסטיני. יצירותיה עוסקות בעיקר בנשיות ובציורי נשים בסגנון מופשט, בנוסף לציורים הנוגעים לשימור מורשת תרבותית עירונית ערבית.
ביוגרפיה

סועאד נסר-מח'ול נולדה בשנות ה-50 בפאתי שכונת ואדי אל-סליב שבחיפה. בילדותה התגוררה בבניין ששימש כמעונו של אברהים אל-ח'ליל, ראש עיריית חיפה בין השנים 1911–1913. משפחתה נותרה באזור ואדי אל-סליב לאחר 1948, שכן היא הורשתה להישאר בשכונה מאחר שאביה ניהל בית מלון קטן לצליינים נוצרים.
במקצועה נסר-מח'ול היא מתכננת ערים, בעלת תואר שני מה"טכניון" שבחיפה. בשנת 1989 הקימה משרד הנדסי. היא ייסדה את "גלריה חיפה" לאמנות בשנת 2019, שנפתחה רק לתקופה קצרה עקב משבר הקורונה ונפתחה מחדש בתחילת שנת 2021. מתגוררת בחיפה ונשואה לחבר הכנסת לשעבר עיסאם מח'ול. לשניים 2 ילדים.
יצירתה > יצירות הקשורות למורשת מקומית

לסיפורי העקירה והגירושים של התושבים הפלסטינים בשנת 1948,סיפורי הפליטים והבתים הנטושים, היו השפעה רבה על התגבשות ועיצוב אישיותה האמנותית. מילדותה המוקדמת, הייתה עדה נסר-מח'ול למתרחש בשכונה – פעולות ההרס, איטום הבתים והשטחת שכונות באזור. במשך שנים רבות שוטטה ביחד עם תאומתה, תריז נסר-עזאם, בשכונת ואדי אל-סליב הנטושה ובין שרידיה, ואלו ציירו את בתי השכונה ומאפייניה הארכיטקטוניים מתוך פעולת שימור תרבותית.
עבודותיה המוקדמות אפוא הושפעו רבות מתיאורי הגירושים ואופיינו בציורי נשים ופליטים בצבע שחור לבן ועל הרבעים הפלסטיניים הערביים בחיפה, ועל ערים ויישובים ערביים ברחבי הארץ. בשנת 2008 החלה את "פרויקט תערוכת ערים" במסגרתו יצרה מספר תערוכות של כפרים וערים ערביות, כגון צפת, חיפה, כפר מנדא ופסוטה. במרכז עבודתה עמדו בניינים בעלי אדריכלות מזרח תיכונית ובתים ישנים. היו אלו עבודות דוקומנטריות שבהן הציגה מוטיבים אורבניים אדריכליים של הערים בהן עסקה.
בשנת 2012 הקימה הוועד לשימור המורשת התרבותית. באותה שנה גם הציגה תערוכה בשם "חיפה מכאן צמחה" (من هنا انطلقت حيفا) במסגרתה הציגה מסמכים ותצלומים היסטוריים של העיר חיפה לפני התהפוכות וציוני דרך מאז 1948. היא ביקשה להחיות את ההיסטוריה, המורשת התרבותית והאדריכלית והסיפור של "חיפה העתיקה".
האמנית לקחה חלק חשוב בהתנגדות להרס שכונות, ובמיוחד לשכונת ואדי אל-סליב בה גדלה, וכן לקחה חלק בפעילות מחאה אשר אורגנה בתקופות שונות נגד הריסת השכונה. כך למשל, בשנת 1988 השתתפה בפרויקט של גרשון קניספל אשר הוציא ספר בשם "רקוויאם לואדי סאליב". במסגרת ספר זה הציגה נסר-מח'ול את יצירתה "העוצר" (1983). היצירות הוצגו בביתו של קניספל במסגרת הוועד הציבורי לזכר ואדי אל-סליב, אשר הוקם במטרה להשפיע על דעת הקהל בתחום זה. תערוכה זו נאצרה על ידי קניספל בשיתוף עם נתן זך כמחאה על הזנחתו של ואדי אל-סליב.
יצירתה > יצירות נוספות

מבחינה סגנונית, נסר-מח'ול מציירת לרב בצבעי שמן, אקריליק או צבעי מים על בד או על קרטון ממוחזר. בתקופותיה המוקדמות ציירה בעיקר בדיו ובפחם. סגנונה של האמנית הוא לרב ריאליזם מופשט או סימבולי, עם דגש על נשיות ואוניברסליות. האשה מהווה מרכיב חשוב בציוריה, ויש לה אוסף גדול של ציורים העוסקים בנשים, טבע והקשר ההדדי והסימביוטי שביניהם. כבר מגיל צעיר הייתה מציירת נשים. האשה מופיעה אצלה כציורים כסמל לחוזקה ולגאווה, והיא מציגה זאת באמצעות החיבור האינהרנטי בין נשים לטבע בתיאוריה. הנשים בציוריה הן כמעט תמיד רק גוף, חסרות פנים, כגון ביצירתה "Woman Planting" משנת 2004, ובעוד עשרות ציורים אחרים.
בנוסף, האמנית יצרה איורים רבים לספרי שירה, בעיקר למשוררים פלסטינים ידועים כמו המשורר סמיח אל קאסם, המשורר מועין בסיסו מעזה והמשורר מחמוד דרוויש. כך לדוגמה, איירה את שירו "סברה ושתילה" של מחמוד דרוויש. כמו כן, עיצבה פוסטרים רבים ומחאתיים כדוגמת פוסטר נגד סגירת האוניברסיטאות בגדה הערבית, אשר זכה בפסטיבל הבינלאומי באוניברסיטת ביר זית בשנת 1984 (Birzeit International Festival).
נסר-מח'ול גם יוצרת פסלים מונומנטליים במרחב הציבורי. דוגמה לעבודה שכזו היא "דרך הבשמים" שבכפר קאסר אל סר שבנגב, פסל שתוכנן בשיתוף עם בנה חנא מח'ול, וכן "גיטרה" שבכפר יסיף המתאר דמות נשית מנגנת בגיטרה, פסל שתוכנו שונה למדי בנוף.
יצירתה > הקמת גלריית חיפה

בשנת 2019 הקימה נסר-מח'ול את "גלריית חיפה" שממוקמת בוואדי ניסנס שבחיפה. האמנית בחרה לפתוח את הגלריה בהצגת תערוכת יחיד של ציוריה העוסקים ומתארים את שכונת ואדי אל-סליב, הקרויה בשם "המבול". היא דימתה את שקרה לשכונה ולאנשיה בשנת 1948 ל"מבול" אשר פקד את האוכלוסייה בן לילה והטביע אותה. לדידה, מה שקרה לחיפה הערבית לא היה רק מלחמה גרידא, אלא מבול של ממש, תהליך של הרס מתמשך אנושי, תרבותי ופיזי. לדבריה, נמל חיפה, אשר שוכן בצמוד לגלריה, היווה גם הוא סמל חשוב באירוע ההיסטורי הנ"ל, כאשר סירות הגירוש יצאו מנמל חיפה לנמל ביירות דרך הים. התערוכה אפוא ביקשה לשקף את הדיאלקטיקה של הים של ואדי אל-סליב באמצעות ציוריה של האמנית. היא כללה יותר מחמישים ציורים אשר מתארים את המבול ואת ציוני הדרך ההיסטוריים של השכונה, ומבטאים את אופי הבנייה הערבית. התערוכה "המבול" נפתחה בדצמבר 2020 אולם נסגרה לאחר כשבוע בשל הגבלות משרד הבריאות אשר נבעו מהתפרצות נגיף הקורונה.
השכלה

1995 - לימודים לדוקטורט בתכנון ערים ואזורים, הפקולטה לארכיטקטורה ובינוי ערים, המגמה לתכנון ערים ואזורים, הטכניון, חיפה
1985 - תואר שני M.Sc. (בהצטיינות) בתכנון ערים ואזורים, הטכניון, חיפה
1980 - תואר ראשון B.A באמנות יצירה, אוניברסיטת חיפה, הנדסת בניין, טכניון, חיפה
2012 - לימודי ניהול פרויקטים, טכניון, חיפה.
תערוכות נבחרות > תערוכות יחיד

1982 - תערוכת יחיד עם תריז נסר-עזאם, במרכז תרבות נצרת
2012 - "חיפה מכאן צמחה", תערוכה על העיר חיפה, לרגל 250 שנה ליסודה של "חיפה המודרנית" על ידי השליט דאהר אל עומר אלזידאן. פתיחת התערוכה הייתה במסגד אלג'ריני, והועברה לכנסיית המלאך ג'בריאל, בתחנת הכרמל (חיפה אלעתיקה)
2018 - "בין העמק להר", תערוכה על היישוב הערבי כפר מנדא, בגליל התחתון, מתנ"ס כפר מנדא
2019 - "פסוטה כתר על מרומי הגליל", מועצה מקומית פסוטה, במסגרת קריסמס-מרקט 2019 - תערוכה על היישוב רהט, מתנ"ס רהט
2020 - "המבול- חיפה ואדי סליב", גלריה חיפה (2020).
תערוכות נבחרות > תערוכות קבוצתיות

1978 - תערוכה במסגרת פסטיבל הסטודנטים והנוער הדמוקרטי הבין לאומי, مهرجان الشباب والطلاب الديمقراطي العالمي، هفانا،كوبا،, הוואנה, קובה
1981 - אמנים יהודיים ופלסטיניים, תערוכה קבוצתית, בית שאגאל, בית האמנים, חיפה
1985 - "האדמה באמנות פלסטינית", מרכז התרבות העירוני, נצרת
1984 - תערוכת פוסטרים, Birzeit International Festival, אוניברסיטת ביר-זית
1986 - Outlooks" Women's Art in Palestine", תיאטרון "אלחקואתי".
לקריאה נוספת

קניספל, גרשון ונתן זך. "רקוויאם לואדי סאליב." חיפה: בית היוצר, 1988.
הערות שוליים

↑  «غاليري حيفا» تحيي التراث الفلسطيني, الأخبار, ‏15 יוני 2020 (בערבית)
1 2  שושן מנולה, נפתחה הגלריה הפרטית היחידה במגזר הערבי בחיפה, באתר כלבו, חיפה והקריות, ‏24 בדצמבר 2020
1 2 3  תערוכת חיפה כתזכורת להיסטוריה שלה (معرض بحيفا للتذكير بتاريخها) (בערבית), אלג'זירה, 22 במאי 2012
1 2  גילה בלס, קניספל: רטרוספקטיבה 1950–2015, ישראל: הוצאת הקיבוץ המאוחד, 2016
↑  סועאד נסר, באתר אמנים - אמנות ישראלית
↑  سعاد نصر تحيي, aliawm.com, ‏2020 (בערבית)
↑  "جاليري حيفا" يستعيد حي "وادي الصليب", WAFA Agency (בערבית)
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "סועאד נסר-מח'ול".
טעמי (מסעדה)

| --- | --- |

 נתונים כלליים
 סוג:  חומוס ותבשילי בשר
 מייסדים:  אלברט מג'ר
 תקופת הפעילות:  1954–2019 (כ־65 שנים)
 קואורדינטות:  31°46′52″N 35°13′03″E﻿ / ﻿31.781151617087°N 35.217389600642°E﻿ / 31.781151617087; 35.217389600642 
  
 he
 
טעמי הייתה מסעדה ששכנה ברחוב שמאי בירושלים. המסעדה - שהתמחתה בחומוס ובתבשילי בשר ירושלמיים, נפתחה ב-1954 על ידי אלברט מג'ר, ועד סגירתה נחשבה לאחת המסעדות הבולטות בעיר. למסעדה היה סניף באזור התעשייה תלפיות.
אודות

מסעדת 'טעמי' נוסדה ב-1954 על ידי אלברט מג'ר, יוצא בולגריה, מול קולנוע אוריון ברחוב שמאי. המסעדה הוקמה במרחק 150 מטר מקפה פינתי (לימים חומוס 'פינתי') - שעם השנים הפך ליריבה הקולינרי. באותם ימים היא נחשבה למסעדה היחידה שהגישה חומוס במערב ירושלים.
כהגדרה - 'טעמי' לא הייתה חומוסייה, אלא מסעדת תבשילים שאחת מהמנות הרבות שלה (חומוס) זכתה להצלחה גדולה והפכה למנת הדגל. מלבד החומוס, היו בתפריט גם מאכלי בשר, תבשיל במיה, ממולאים, מרקים ופלאפל.
חוויית האכילה הצפופה הפכה לסמל המסחרי של 'טעמי', ומג'ר התפרסם בקריאת העידוד "לבלוע, לא ללעוס" שנועדה לזרז את לקוחות המסעדה. בשל מיקומה המרכזי, שימשה 'טעמי' כמוקד עליה לרגל של פוליטיקאים ואנשי רוח, דוגמת אהוד אולמרט, דודו גבע ואביגדור ליברמן.
ברבות השנים תפסו בניו של אלברט (ג'קי ורמי מג'ר) את הניהול על 'טעמי', וכמו אביהם - העדיפו לא להקים זכיינים נוספים למסעדה. זאת בשונה מהיריבה 'פינתי', שהתרחבה מירושלים ופתחה סניפים נוספים ברחבי הארץ.
ב-1988 תחקירני "כלבוטק" הגיעו למסעדה ומצאו שכמות הקוליפורמים גבוהה מן הנדרש. ההשפעה של התחקיר הייתה מיידית וכמות הלקוחות ירדה משמעותית בשבועות שחלפו. למרות זאת, המסעדה המשיכה בפעילות רגילה ומספר הלקוחות התאזן ככל שעבר זמן. מספר שנים לאחר מכן, בתיווך של "ידיעות ירושלים", הסכים ג'קי מג'ר להתפייס עם רפי גינת.
תחקיר הקוליפורמים לא פגע במוניטין של 'טעמי', ובספטמבר 1989 החלה המסעדה למכור מאות ק"ג של חומוס למסעדת 'זוּלה' של דודו אלהרר בתל אביב. כבר בשבוע הראשון של המכירה, נצרכו כ-700 ק"ג של חומוס.
ביוני 2019, כחודשיים לאחר פטירתו של ג'קי מג'ר (מנהל המסעדה באותה העת), החליטה משפחתו לסגור את 'טעמי' לאחר 65 שנות פעילות. חצי שנה אחרי הסגירה - המלצר הוותיק של המסעדה, מוחמד (מוטי) ברון, שעבד במקום כארבעים שנה והפך לאחד מסמליו, פתח חומוסייה ברחוב יפו שהנציחה את החומוס המוכר של טעמי.
לקריאה נוספת

דוד קרויאנקר, המשולש הירושלמי - ביוגרפיה אורבנית, ירושלים, הוצאת כתר, 2011 (על מסעדת טעמי ראו בעמ' 56-57).
הערות שוליים

↑  עמרי אנדרס צורף, ‏מהמעורב של סימה ועד הגורמה של ארקדיה: מסעדות מיתולוגיות בירושלים, באתר ‏מאקו‏, 11 במאי 2010
↑  אדווה חולי, החברים נפרדים מהבעלים של מסעדת טעמי: "רחוב שמאי לא יהיה אותו דבר בלי ג'קי", באתר mynet‏ ירושלים, 22 במרץ 2019
↑   כלבוטק  - רפי גינת -  קוליפורמים בחומוס 1988, סרטון בערוץ "ארכיון צחוק ישראלי - israeli archive", באתר יוטיוב (אורך: 25:55)
↑  שלומי בוחניק, מהמלצר האגדי ועד לראש הממשלה שאכל צהריים עם הומלסים: הסיפורים הקטנים של מסעדת ״טעמי״, באתר mynet‏ ירושלים, 7 ביוני 2019
↑  ניר בכר, חומוס הפקות, כל העיר, 15 בספטמבר 1989
↑  קותי פונדמינסקי, המלצר הראשי של מסעדת 'טעמי' פתח חומוסייה ברחוב יפו, באתר mynet‏ ירושלים, 8 בנובמבר 2019
טור דה פראנס 2020

| --- | --- |

מסלול המרוץ
 מדינות:  צרפת צרפת
 סוג:  מרוץ קטעים
 אורך המסלול:  3,470 קילומטרים
 חודש:  29 באוגוסט–20 בספטמבר
 משך:  21 קטעים
 היסטוריה
 מוביל מנצחי הקטעים:  טאדיי פוגאצ'אר (3 ניצחונות)
 מנצח אחרון:   הדירוג הכללי - סלובניה טאדיי פוגאצ'אר    קטגוריית הנקודות - אירלנד סם בנט    קטגוריית ההרים - סלובניה טאדיי פוגאצ'אר    קטגוריית הרוכב הצעיר - סלובניה טאדיי פוגאצ'אר
 
הפלוטון לקראת סיום הקטע השני, ניס
טור דה פראנס 2020 (בצרפתית: Tour de France 2020) הוא המהדורה של ה-107 של מרוץ הטור דה פראנס, אחד משלושת מרוצי הגרנד טורס והמרוץ היוקרתי והחשוב ביותר בעולם שמאורגן על ידי חברת ASO. התאריך המקורי של המרוץ היה אמור להיות 27 ביוני, אך בשל התפרצות נגיף הקורונה בצרפת, נדחה בהמשך ל-29 באוגוסט עד 20 בספטמבר. הטור יצא לדרך בניס, והסתיים בפריז (שאנז אליזה) לאחר כ-21 קטעים ומרחק מצטבר של כ-3,470 קילומטרים. במרוץ ניצח טאדיי פוגאצ'אר (יו. איי. אי. אמירטס), מקדים ב-59 שניות את בן ארצו פרימוש רוגליץ' (יומבו–ויסמה) וב-3:30 דקות את ריצ'י פורט (טרק-סגפרדו).
פוגאצ'אר הפך לסלובני הראשון לנצח את הטור ולרוכב הצעיר ביותר מאז הנרי קורנט ב-1906 לעשות זאת, בזכות מהפך בקטע 20, קטע נגד השעון, לאחר שהוריד פער של 57 שניות מרוגליץ' שהוביל עד הקטע את המרוץ ל-59 שניות לטובתו על רוגליץ' במקום השני, פורט סגר את תמונת הפודיום והפך לאוסטרלי השני לעלות על הפודיום מאז הניצחון של קאדל אוונס ב-2011. בנוסף לכך פוגאצ'אר ניצח גם בקטגוריית ההרים. סם בנט (דקונינק קוויק-סטפ) ניצח את קטגוריית הנקודות והפך לאירי השני מאז שון קלי ב-1989 לנצח בקטגוריה, הוא גם סיים את הרצף של פטר סאגאן שניצח בקטגוריה ב-2012–2016 ו-2018–2019.
קבוצות

במרוץ השתתפו כל 19 קבוצות הוורלד טים ועוד 3 קבוצות מדרג ה-פרו טים שקיבלו כרטיס חופשי על ידי המארגנים (ASO).
קבוצות > קבוצות פרו טים

| לאום | קבוצה | רוכבים |
| --- | --- | --- |
| צרפת צרפת | ארקאה–סאמסיק | קולומביה נאירו קינטנה   צרפת וורן ברגיל   קולומביה דאייר קינטנה (Dayer Quintana)  קולומביה וינר אנאקונה (Winner Anacona)  איטליה דייגו רוסה (Diego Rosa)  הממלכה המאוחדת קונור סוויפט (Connor Swift)  צרפת קווין לדאנואה (Kevin Ledanois)  צרפת קלמון רוסו (Clément Russo) |
| צרפת צרפת | טוטאל דיירקט אנרז'י | איטליה ניקולו בונפאציו   צרפת ג'ופרי סופה   צרפת ליליאן קאלמז'אן   צרפת רומיין סיקאר   צרפת אנתוני טורז'י   צרפת ז'רום קוסין   צרפת מת'יו בורגנדו |
| צרפת צרפת | B&B Hotels–Vital Concept | צרפת פייר רולאן   צרפת בריאן קוקאר   צרפת קווין רזה   צרפת מקסים שבלייה   בלגיה ינס דבושרה   צרפת סיריל גוטייה   צרפת סיריל בארת'   צרפת קוונטין פאשה |
רוכבים בולטים > דירוג כללי

איגן ברנל, מנצח המרוץ ב-2019, הוביל את אינאוס גרנדיירס במטרה להגן על תוארו כאלוף הטור, כשאיתו בקבוצה רכב גם ריצ'רד קאראפאס, מנצח ג'ירו ד'איטליה. בקבוצת יומבו–ויסמה אלו היו פרימוש רוגליץ' וטום דימולן, מנצחי הוואלטה אספניה 2019 והג'ירו ד'איטליה 2017 בהתאמה. גם סטייבן קראוסווייק שסיים את הטור שלישי ב-2019 היה אמור להיות בסגל של יומבו לטור, אך בסוף בשל פציעה נעדר מהמרוץ. שאר המובילים היו: נאירו קינטנה (ארקאה–סאמסיק), פאביו ארו וטאדיי פוגאצ'אר (יו. איי. אי. אמירטס), עמנואל בוכמן (בורה–הנסגרוהה), טיבו פינו (Groupama–FDJ), ריצ'י פורט ובאוקה מולמה (טרק-סגפרדו), רומן בארדה (AG2R La Mondiale), מיקל לנדה (בחריין מקלארן), ריגוברטו אוראן (EF Pro Cycling), אלחנדרו ולוורדה ואנריק מאס (מוביסטאר), מיגל אנחל לופס (אסטנה), גיום מרטן (קופידיס) ואדם ייטס (מיצ'לטון - סקוט).
רוכבים בולטים > ספרינטרים

הפייבוריט הראשי לניצחון בקטגוריית הנקודות היה פטר סאגאן, שמחזיק בשיא הניצחונות בקטגוריה. ספרינטרים בולטים אחרים שהתחרו במרוץ היו: קיילב יואן (לוטו–סודאל), שניצח שלושה קטעים במהדורה של 2019, סם בנט (דקונינק קוויק-סטפ), אלכסנדר קריסטוף (יו. איי. אי. אמירטס), סוני קולברלי (בחריין מקלארן), בריאן קוקאר (B&B Hotels - Vital Concept p/b KTM), ג'אקומו ניצולו ואדוואלד בואסון האגן (NTT Pro Cycling), אליה ויוויאני וכריסטוף לאפורט (קופידיס), מטאו טרנטין (CCC), לוקה מזגץ (מיצ'לטון - סקוט), קייס בול (סאנווב), הוגו הופסטטר ואנדרה גרייפל (Israel Start-Up Nation).
לראשונה היה ייצוג לקוסטה ריקה, כשאנדריי אמאדור מאינאוס גרנדיירס הפך לרוכב הראשון מהמדינה להתחרות בטור, גם לישראל היה ייצוג עם קבוצת Israel Start-Up Nation ובשורותיה גם רוכב ישראלי, גיא ניב.
סקירת המרוץ > השבוע הראשון (קטעים 1–9) > קטע 1

הטור דה פראנס 2020 יצא לדרך מניס, 170 קילומטרים עד לניס בחזרה. הקטע הראשון כלל עלייה מדורגת אחת אותה רכבו הרוכבים פעמיים, ה-"Cote de Rimiez", פביאן גרלייר (טוטאל דיירקט אנרז'י) היה בבריחה המוקדמת של הקטע, ביחד עם מיכל שאר (CCC) וסיריל גוטייה (B&B Hotels–Vital Concept). הרוכבים החליטו לנטרל בהקפה השנייה את הקטע עד ל-20 הקילומטרים האחרונים, לאחר ריבוי תאונות ונפילות בהקפה הראשונה. הקטע הסתיים בספרינט מצומצם לאחר תאונה לקראת 3 הקילומטרים הראשונים, אלכסנדר קריסטוף (יו. איי. אי. אמירטס) ניצח בקטע, לפני אלוף העולם מאדס פדרסן (טרק-סגפרדו) וקייס בול (סאנווב). בתום השלב פרש ג'ון דגנקולב (לוטו–סודאל) לאחר שלא עמד במגבלת הזמן.
סקירת המרוץ > השבוע הראשון (קטעים 1–9) > קטע 2

הקטע השני גם התחיל והסתיים בניס, כשבדרך כלל ארבע עליות מדורגות. ה-"Col de la Colmianie" ומעבר טוריני, ששתיהן בקטגוריה 1 וה-"Col d'eze" בקטגוריה 2. בעלייה הסופית של השלב, "Col de Quatre Chemins" שהסתיימה 12 קילומטרים לפני סיום השלב, חולקו שניות בונוס לשלושת הרוכבים הראשונים. בנואה קונספרואה (AG2R La Mondiale) לקח את מרבית הנקודות על העלייה הראשונה וסיים שני לאנתוני פרז במעבר הטוריני, מה שהספיק לקונספרואה לתפוס מגרלייה את ההובלה בקטגוריית ההרים. במהלך הטיפוס ל-"Col de Quatre Chemins", התקיפו ז'וליאן אלאפיליפ (דקונינק קוויק-סטפ) ומארק הירשי (סאנווב). בהמשך הצטרף אליהם גם אדם ייטס (מיצ'לטון - סקוט) שלקח את מרבית שניות הבונוס שחולקו (8) בעוד אלאפיליפ מסיים אחריו ולוקח חמש שניות והירשי לוקח שתיים. השלושה שמרו על ההובלה שלהם גם בירידה מהעלייה ובספרינט הסיום בניס, גבר אלאפיליפ על הירשי וייטס וניצח את הקטע, הפלוטון, מובל בידי גרג ואן אוורמאט במקום הרביעי, סיים 2 שניות אחרי אלאפיליפ והירשי ושנייה אחרי ייטס. לפני תחילת הקטע פרשו פיליפ ז'ילבר (לוטו–סודאל) לאחר שסבל משבר בפיקה כתוצאה מהתרסקות בקטע הראשון, ורפאל ואלס (בחריין מקלארן), לאחר ששבר את עצם הבריח, גם כתוצאה מהתרסקות בקטע הראשון.
סקירת המרוץ > השבוע הראשון (קטעים 1–9) > קטע 3

הקטע השלישי התחיל גם הוא בניס והסתיים בסיסטרון, ובכך סיים את החלק של הטור בניס. אנתוני פרז (קופידיס שהיה חלק מקבוצת הבריחה ביחד עם קונפרואה וז'רום קוסה (טוטאל דיירקט אנרז'י) לקח את מרבית הנקודות ב-"Col du Pilon" וב-"Col de le Faye", שתי עליות מדורגות מקטגוריה 3, מה שהספיק לו לעקוף את קונפרואה בקטגוריית ההרים. אך לאחר שהשניים חזרו לפלוטון, התרסק פרז כשפגע ברכב הקבוצה שלו, שבר את עצם הבריח ונאלץ לפרוש מהמרוץ, מה שהשאיר את קונפרואה כמוביל הקטגוריה. השלב הסתיים בספרינט המוני בניצחונו של קיילב יואן (לוטו–סודאל), לפני סם בנט (דקונינק קוויק-סטפ) וג'אקומו ניצולו (NTT Pro Cycling).